b"\n_START_ARTICLE_\nCaterina Ferr\xc3\xa9\n_START_SECTION_\nIntegraci\xc3\xb3 en l'Orde de Sant Jeroni\n_START_PARAGRAPH_\nLes margaridoies o terreres, doncs, van decidir d'integrar-se en l'Orde de Sant Jeroni. El 7 de novembre de 1474 ja se les anomena recloses de Sant Jeroni, tot que can\xc3\xb2nicament encara no se'n podien considerar. Seguien la regla de Sant Agust\xc3\xad \xe2\x80\x93tot manifestant una opci\xc3\xb3 comuna a la d'altres beateris que tamb\xc3\xa9 s\xe2\x80\x99havien regularitzat, tant a Espanya com a la resta d'Europa--, perqu\xc3\xa8 en \xc3\xa9sser menys r\xc3\xadgida, permetia continuar amb algunes de les condicions lligades a la seva anterior forma de vida._NEWLINE_L'any 1475, Caterina i algunes companyes van anar a Roma per a obtenir personalment el perm\xc3\xads d'establir un monestir de l'orde jer\xc3\xb2nim. Hi van anar acompanyades de cartes de recomanaci\xc3\xb3 del bisbe de Barcelona, Roderic de Borja, que seria el futur Alexandre VI. Sense cap mena de dubte, aquesta intervenci\xc3\xb3 va ser definitiva perqu\xc3\xa8 aquell any mateix, el 19 de juny, el papa Sixt IV va concedir la petici\xc3\xb3 a trav\xc3\xa9s d'una butlla._NEWLINE_El 30 de setembre de 1477, diada de Sant Jeroni, a la capella de Santa Margarida professava la primera monja jer\xc3\xb2nima i alhora priora, Caterina Ferr\xc3\xa9. Posteriorment van professar-ne la resta: Violant Terrera, Caterina Luca, Jacobina Vicensa, Ant\xc3\xb2nia Loreta, Br\xc3\xadgida Grau, Isabel Cabanellas, Eul\xc3\xa0ria Trull, Hier\xc3\xb2nima Marca, Narcisa Goy i Pr\xc3\xa0xedes Albertina, que amb la priora feien una comunitat de tretze persones._NEWLINE_L'any 1484, les jer\xc3\xb2nimes es van traslladar, gr\xc3\xa0cies a una permuta, a l'hospital de Sant Maci\xc3\xa0, fundat amb el llegat del canonge Vilar (tamb\xc3\xa9 es deia del Vilar) com a asil i infermeria per als pobres. All\xc3\xad continuaren dedicant-se a tasques assistencials, en assumir la funci\xc3\xb3 de lexar legitim loch per los dits pobres e tenir los lits nets._NEWLINE_La regla adoptada per les jer\xc3\xb2nimes en preveia la clausura, per\xc3\xb2 tal com havia passat amb altres comunitats, elles van oposar-se a l'acatament estricte: havien adquirit un comprom\xc3\xads amb l'hospital de Sant Maci\xc3\xa0, la qual cosa comportava una relaci\xc3\xb3 amb les persones i la necessitat de sortir del monestir. Tanmateix, encara no havia passat prou temps perqu\xc3\xa8 es desdiguessin del tarann\xc3\xa0 de llibertat que les havia guiat."